Марко Ганчев
Графичен портрет на жена

chitanka.info

— Не обичам графики — каза жената. —

Хайде по-бързо да минем напред.

Но понеже ми беше почти непозната,

сама си нарисува графичен портрет.

— Не че не зачитам това изкуство —

продължи тя. — Опазил ме Бог.

Ето, един щрих само

ти дава чувство,

че след миг тоя кон

ще направи скок.

Но и моят живот

е от тонове черно-бели

както на жените по целия свят,

затова ние сме лакомо зажаднели

за картини в по-пъстър цвят.

Така или още по-просто го рече

и кокетно загърна шал —

черен щрих върху бялото й елече,

всички трепети очертал.

Имаше нещо от щриха на оня

кон преди скока и нека Бог

да закриля човека, когото коня

ще изхвърли при своя скок!…

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.